text: Quant en la chambre fu entrés
   Li rois, lors primes acolés
   Fu de sa fille, et conjoïs.
   De joie, de soulas, de ris
   En cele chambre tant avoit,
   Qu'ele toute plaine en estoit.
   Plus que dire ne vous saroie
   Avoit li uns de l'autre joie.
   N'aroie à piece recordée
   La grant joie qui fu menée
   Entre Clarmondine et son pere.
   Bien li souvenoit de sa mere ;
   Mais n'en ert pas poins de parler.
   Nepourquant, l'en couvint plorer,
   Que ele tenir ne s'en pot ;
   Et li rois fist tant que il sot
   Pourquoi ele ploroit ainsi.
   De ce la reconfortoit si
   Li rois, qu'il en estoit tenus.
   De ce ne vous parlerai plus,
   C'on doit passer au plus briément
   Con puet issi fait parlement.
   Bon fait legierement passer
   Ce que on ne puet amender
   Et chose qui n'est profitable
   Ne à deviser agréable.
   Se plus i ot, plus n'en dirai,
   Car d'autre chose à parler ai.
  